
40 години движение на сляпо-глухите в България (1983 – 2023):
40 години ние сме тук и търсим нашето място под слънцето!

20 години списание „Звук и светлина“ на НАСГБ (2003 – 2023):
Огледалото на нашите сърца, умове и дух!


(Величка Драганова, председател на НАСГБ)

Национална асоциация на сляпо-глухите в България (НАСГБ) е организация с обществена полза с традиции по отношение на грижата, застъпничеството, обучението и рехабилитацията на лицата с двойна сензорна загуба. 

Сляпо-глухотата е уникално сензорно увреждане и е предпоставка за сериозни затруднения по отношение на комуникацията и достъпа до информация, ориентирането и мобилността, самостоятелността, независимостта, самообслужването. 

Налице са сериозни ограничения във всички възможни сфери на човешката дейност. Тези ограничения се преодоляват посредством предоставянето на социални услуги и системно обучение от подготвени специалисти, които имат необходимите професионални умения, знания и компетенции за работа с хората със сляпо-глухота. 

Рехабилитационната и социална работа при лицата с двойно сензорно увреждане е насочена към възстановяване на социалните функции на личността. Основната задача е да се постигне в максимална степен самостоятелен и независим начин на живот.

Подкрепата на хората през целия им живот е една от основните цели на социалната  политика. В  България  през  последните  години  тя  е  сериозно повлияна  от  развиващите  се  процеси  и  тенденции  в  държавите  членки  на Европейския съюз, с които заедно изграждаме европейския социален модел. 

Основна ценност в социалната работа е човекът и правото на всяко човешко същество да развие максимално своите възможности, без значение на етническа принадлежност, пол, увреждане, възраст, социално положение. 

Основен стълб на социалната политика са основните човешки права, утвърдени в международните документи и конвенции за защита на правата на човека и основните свободи.
Конвенцията за правата на хората с увреждания (КПХУ) на ООН, признава сляпо-глухотата като отделно, комплексно увреждане: „Чл. 24 „Образование”, точка 3, подточка (в):  "(в) гарантиране, че образованието на лица и особено деца, които са слепи, глухи или сляпо-глухи, се извършва на най-подходящите езици, начини и средства за комуникация за индивидите, и в среда, която да увеличи до максимум академичното и социалното им развитие.“

За постигане на максимално качество на социалните услуги е необходимо спазване на основни принципи при прилагане на подходи при изпълнението на планираните дейности и мерки, а именно: задоволяване на интересите на потребителя чрез индивидуализиране на оценката и на грижата за сляпо-глухия потребител чрез насърчаване на услугите в общността.

Работни срещи с дискусионен характер, допринасят за визиране на сляпо-глухите хора и техните специфични възможности, права и ролята им в обществото съгласно Конвенцията за правата на хората с увреждания (КПХУ) на ООН, признаването на увреждането „сляпо-глухота” в нея. Възможностите за комуникация с близките и околните, чрез специфични начини за общуване за сляпо-глухи. Специфични потребности на човека със сляпо-глухота от достъп до информация и комуникация, чрез преводачи на сляпо-глухи и преводачи на жестов език. 

Визирането на тази разнородна група от хора, от доста години се осъществява именно чрез дискусионни събития, като работни срещи, семинари и кръгли маси с участието на целевата група и работодатели, местен бизнес, местни власти, НПО от социалния сектор в градовете и регионите. За тази цел се подготвят кратки конспекти с въпроси за разглеждане и кратки информации за представяне по темите. От особена значимост е обществото да се запознае от първо лице със същността на сляпо-глухотата, зрително и слухово увреждане в комбинация, остатъчно зрение и остатъчен слух.  
	
Социалната дейност е приоритет в работата на НАСГБ, както на ръководството, също така и на териториалните организации, за решаването на социални проблеми на членуващите в организацията.

	Работи се и ще се работи в посока, осведоменост на обществото и бизнеса със специфичните възможности за трудова реализация при хората със сляпо-глухота, като се прилага българското законодателство, програми и мерки за поощряване наемането на работа на сляпо-глухите хора. Това е един от основните приоритети на НАСГБ.

	Освен възможности за заетост, осигуряване на достъпна архитектурна среда, достъпен транспорт, различни форми на подпомагане и др., играят важна роля за качеството на живот, не само на сляпо-глухите, но и на всички хора със специфични потребности и възможности.

	В Центъра за рехабилитация на НАСГБ, се провеждат обучения в посока самооценка и психологическа подкрепа при загуба на зрение и слух. 

	Психологическата и мотивационна помощ и подкрепа се осъществява чрез индивидуална и групова работа с потребителите за преодоляване на негативните последици от сензорния и физически дефицит (стрес, самоизолация, срам, гняв, агресия, протекционистично или неглижирано отношение). 
	Диагностичният процес в социалната работа е търсене на отговор каква е индивидуалната характеристика на потребителя, какъв е актуалният му проблем, какви ресурси, средства има за справяне с него, по какъв начин трябва да се мотивира, за да се справи успешно със ситуацията. 

	С обновената нормативна уредба в България, се гарантира равноправното и пълноценно упражняване на правата на хората с увреждания. По нов начин се дефинират областите и средствата за необходимата подкрепа за социално приобщаване. Въвеждат се принципи, които определят личния избор, независимост, равнопоставеност, достъпност, пълноценно и ефективно участие в обществения живот на хората със сляпо-глухота и техните семейства.
	Определят се нови форми на подкрепа, които да бъдат идентифицирани чрез индивидуална оценка на потребностите. В България въз основа на принципите на Закона за хората с увреждания и нормативните му разпоредби се регулират и уреждат гражданските отношения, свързани със сляпо-глухите хора.

Чл.92 въз основа на чл. 4, визира признаването на сляпо-глухотата като уникално увреждане в България, съгласно КПХУ, чл. 21 „Свобода на изразяването и мнението, и достъпа до информация”, подточка „(б) приемане и улесняване на ползването на жестовите езици, брайловата азбука, допълващите и алтернативните способи на комуникация, и всички други достъпни средства, начини и формати на комуникация по техен избор, от хората с увреждания в официални съобщения”, във връзка с чл.19 „Самостоятелен живот и включване в общността“, подточка (б) „достъп на хората с увреждания до набор от служби за социално подпомагане, у дома, по местоживеене или други, включително до лично съдействие за тяхното живеене и включване в общността, за предотвратяване на тяхната социална изолация и сегрегация”. 

	По данни на НАСГБ в България има около 550 души с различна форма на сляпо-глухота, от които 20 са тотално сляпо-глухи. Много от тях остават без грижата на своите близки и роднини. За съжаление до скоро, в страната не съществуваха институции, които да оказват специфичната помощ и подкрепа, от която се нуждаят тези хора. 

	Ето защо приоритет на НАСГБ бе изграждане на Център за сляпо-глухи лица, предоставящ рехабилитационни и социални услуги на хората с двойно сензорно увреждане от цялата страна. 

	Всички кабинети имат уникални указателни табелки, достъпни както за напълно слепите чрез отчетливи релефни надписи на брайл и на печатен шрифт, така и за слабовиждащите чрез използване на тъмно синьо на ярко жълт фон.

	На първи етаж са разположени 4 кабинета 

кабинет по информационни технологии и компютърна грамотност, 

кабинет по полезни умения, 

кабинет по занимателна терапия, 

кабинет по физическа култура 

кабинет по мотивационна и психологическа подкрепа

зала за обучения и консултации; 

информационно - ресурсен център 

и общо входно фоайе.

	На втори етаж са обособени две приемни 
Приемна на председателя на НАСГБ

Приемното фоайе за срещи

и кабинет по готварство и домакински умения.

	На трети етаж са три учебни кабинета 
по алтернативни методи за комуникация и по брайл, 

Кабинет по ориентиране и мобилност, 

Кабинет по зрителна рехабилитация, слухово-речева рехабилитация и логопедична терапия), 

четири стаи за настаняване с девет легла 

и санитарен възел във всяка от тях, 

конферентна зала с размери 40 кв.м.

Рехабилитационната и социална работа при лицата с двойно сензорно увреждане е насочена към възстановяване на социалните функции на личността. Основната задача е да се постигне в максимална степен самостоятелен и независим начин на живот. 

За тази цел НАСГБ предлага следните рехабилитационни и социални услуги: 
- обучение в алтернативни методи на комуникация със сляпо-глухи: има за задача да изгради алтернативни методи за комуникация при сляпо-глухите в условията на променената жизнена среда. Обучението включва: блок-метод, Лорм, дактилна азбука, брайл върху дланите и пръстите, локализирана, насочвана и тактилна форма на представяне и възприемане на българския жестов език, хаптична комуникация и др.

- обучение на преводачи-водачи: подготвя членове на семейства, близки на сляпо-глухите и други хора, съпричастни към лицата със сляпо-глухота, в алтернативни методи за комуникация и специфики на придружаване на сляпо-глухи лица

Блок методът като комуникативна система

Тактилна форма на представяне и възприемане на българския жестов език


- обучение по ориентиране и мобилност: предоставя знания и умения за използването на червено-бял бастун с цел ориентиране и самостоятелно придвижване в открито и закрито пространство

- обучение по компютърна грамотност: предоставя знания за използването на специфичен софтуер (екранен четец JAWS, NVDA и др.) за достъп до информация и комуникация, както и за настройка на екрана в съответствие с характеристиките на остатъчното зрение при сляпо-глухи лица. 

Запознава потребителите с възможностите на съвременните технологии: брайлов дисплей, ръчна електронна лупа и т.н. 

- обучение в работа с мобилни устройства: осигурява нужните знания за пълноценна работа със смартфони и таблети, чрез екранен четец (TalkBack, VoiceOver и др.) и брайлов дисплей

- слухово-речева рехабилитация: цели рехабилитация на слуха и говора, развитие на устната реч и слуховото внимание и уменията за комуникация и общуване

Упражнение чрез методи на фонетична ритмика и моторика.

- зрителна рехабилитация: цели чрез индивидуална програма от подходящи задачи да се придобият знания в сляпо-глухите потребители за съхраняване, развитие и пълноценно използване на остатъчното зрение. Придобиват се умения за работа със специфични помощни средства като „затворена телевизия“; електронни, ръчни и настолни лупи и др. 

- обучение в брайлова грамотност: предоставя обучение в шестточковата система за писане и четене, 

като се използват различни приспособления – брайлова плоча и шило и брайлова машина

- полезни умения: има за задача да изгради/възстанови уменията на потребителя за справяне с ежедневни дейности. Потребителите се запознават и с различни помощни средства, начина на боравене с тях и поддръжката им: вибриращи индикатори за течности, слухови апарати, говорещи апарати за кръвно налягане, говорещи термометри, говорещи глюкомери и др.

Обучение по всекидневни умения - Готварски и домакински умения


- програма за преодоляване на хиподинамията: цели постигането на добро общо физическо състояние 

	и развитието на двигателна култура, които са тясно свързани с обучението по ориентиране и мобилност

- консултиране: осигурява психологическо, юридическо, социално, здравно и трудово консултиране на сляпо-глухите потребители

- работа с близките на сляпо-глухите: има за цел да предостави различни форми на помощ и подкрепа за близките на сляпо-глухите лица.

Предоставянето на посочените по-горе рехабилитационни и социални услуги осигуряват самостоятелността, независимостта и равноправието на сляпо-глухите. Това от своя страна им помага да се самоопределят като пълноценна част от обществото.

	Единствено Националната асоциация на сляпо-глухите в България има необходимия ресурс, опит и познания за създаването и управлението на подобен Център без аналог в България. Това е първият и единствен по рода си Център за хора със сляпо-глухота в  страната ни. 

	Чрез лицензи, издадени от Агенцията за качеството на социалните услуги към Министерството на труда и социалната политика, НАСГБ е лицензиран доставчик на социални услуги, както следва:
- социална услуга „Терапия и рехабилитация“, с целева група „Пълнолетни лица със сляпо-глухота“
- социална услуга „Асистентска подкрепа“, с целева група „Пълнолетни лица с трайни увреждания със сляпо-глухота с определена чужда помощ“
- социална услуга „Обучение за придобиване на умения“, с целева група „Членове на семейства, близки и хора, съпричастни към лицата със сляпо-глухота“
- социална услуга „Резидентна грижа“, с целева група „Пълнолетни лица със сляпо-глухота"

Сляпо-глухотата е отделно увреждане, което се състои от комбинация от две сензорни загуби, едновременно слухова и зрителна, което създава големи проблеми за цялостното възприятие, както и трудности в комуникацията, обучението и достъпа до информация, и значителни трудности в мобилността. Ето защо за нас е от съществено значение да разполагаме с професионалисти, които са добре образовани в нашите системи за комуникация.

Предизвикателство, пред което е изправена НАСГБ, като организация, управлявана от сляпо-глухи хора, е постигането на равно третиране и възможности, както и реално и ефективно упражняване на правата на сляпо-глухите хора, както е посочено в Конвенцията на ООН за правата на хората с увреждания.

Българската сляпо-глуха общност през отминалите десетилетия, започва да  разпознава себе си като отделна общност, за първи път в рамките на Съюза на слепите в България (ССБ), благодарение на активните действия на няколко изявени деятели от системата на съюза, които са слепи с увреден слух. 

Димитър Парапанов
 1939-2018

Маринка Спасова
 1938-2021

Първото проучване на 94 сляпо-глухи лица се провежда през 1983 г. През 1993 г. се създава Групата на сляпо-глухите в рамките на ССБ, а през 1994 г. - Комисията по активността и проблемите на сляпо-глухите към Изпълнителния съвет на ССБ. 

През 1996 г. комисията извършва проучване на  96 сляпо-глухи. Това й дава основание в началото на 1997 г. задълбочено да обсъди констатациите от проучването  и да стигне до убедителен извод, че е назряла необходимостта от учредяване на организация, обединяваща и защитаваща интересите на сляпо-глухите хора. По тази причина комисията прераства в Инициативен комитет за учредяване на национална организация  на сляпо-глухите в България.  

На 15.08.1997 г., 71 учредители, почти всички от тях сляпо-глухи, създават Националната асоциация на сляпо-глухите в България.  На учредителното събрание са поканени председателите на Съюза на слепите в България и Съюза на глухите в България. 

През 1998 г. НАСГБ е призната за представителна организация на хора с увреждания на национално равнище. Член е на Националния съвет на хората с увреждания, консултативен орган към Министерски съвет на Република България. 

Съучредител е и член на Световната федерация на сляпо-глухите от 2001 г., 

на Европейския съюз на сляпо-глухите от 2003 г., като участва активно в дейността на двете организации. 

Председателят на НАСГБ Димитър Парапанов е одитор на ЕССГ от 2003 - 2017  и одитор на СФСГ от 2009 до 2018 г., учредител и първи президент на Международната спортна федерация на сляпо-глухите от 2011 г. 

Величка Драганова е първият сляпо-глух юрист в България, дипломирала се през 2015 г. и придобила юридическа правоспособност през 2016 г. Учредител и първи председател на ТО - Плевен от 2007 г. до 2019 г., член на УС на НАСГБ от 2014 г. и юрисконсулт на НАСГБ от 2017 г. Председател на НАСГБ от 2018 г. 


Величка Драганова на 24.06.2022 г. бе избрана за член на Изпълнителния комитет на Европейския съюз на сляпо-глухите за мандат 2022 - 2026 г. 

Целите на НАСГБ са:
1.	Защита на човешките, гражданските, социалните, икономическите и други права на сляпо-глухите.
2.	Рехабилитация и социална интеграция на сляпо-глухите, тяхната равнопоставеност и пълно включване в обществото.
3.	Подобряване качеството на живот на сляпо-глухите, личностната им реализация и повишаване на културното, образователното и професионалното им ниво;
4.	Осигуряване достъпна информация, достъпност до заобикалящата среда и достъпни начини на общуване.
При осъществяване на целите и използване на средствата за постигането им, приоритет имат тотално сляпо-глухите и  сляпо-глухите с тежки комбинирани увреждания на зрението и слуха.

През годините Национална асоциация на сляпо-глухите в България постепенно изгражда свои структури (22 териториални организации и 2 групи), покриващи всички области на България, където живеят лица със сляпо-глухота. 
Това са териториалните организации и групите в 
Асеновград
Благоевград
Бургас
Варна
Велико Търново
Габрово 
Добрич
Казанлък
Кърджали
Неделино
Перник
Плевен 
Пловдив
Русе
Силистра
Сливен
Група Смолян
София 
Стамболийски
Стара Загора
Харманли
Група Хисаря
Шумен
Ямбол

От септември 2000 г. НАСГБ издава периодично „Информационен бюлетин”, а от юни 2003 г. издава месечно списание „Звук и светлина” на плоско-печатен шрифт. 


От 2007 г. списанието излиза като говорещо издание с ясен дикторски глас в CD в MP3 формат и се публикува като електронно издание на уеб-сайт www.zvuk-i-svetlina.eu. 

Списанието излиза и на брайлов шрифт от юли 2010 г. 

През 2004 г. НАСГБ създава Национален център за рехабилитация на сляпо-глухи в гр. Пловдив. 

През 2020 г. е открита новата сграда на Националния център за рехабилитация на сляпо-глухи, на ул. Преспа № 6. 

Сградата бе открита на Европейския ден на хората със сляпо-глухота - 22 октомври 2020 г. от председателя на НАСГБ Величка Драганова и заместник-министъра на труда и социалната политика Адриана Стоименова.

Тържествен момент от откриването. 


Работата на НАСГБ по отношение на една от най-съществените услуги за хората със сляпо-глухота: преводач-водач или преводач за сляпо-глухи, започва още през първите години от основаването на асоциацията и участието на конференции по сляпо-глухотата и различни форми на международни дейности от 2001 г. насам, на които директно бе получаван и обменян водещият световен и европейски опит.

През 2012 г. – 2013 г., Националната асоциация на сляпо-глухите в България в партньорство с Унгарската асоциация на сляпо-глухите и със сътрудничеството на експерти от Съюза на глухите в България и Финландската асоциация на сляпо-глухите, реализираха  съвместен европейски проект, по който бе разработена "Методика за обучение на преводачи за сляпо-глухи в алтернативни методи за комуникация". 

След множество обсъждания на национално равнище с МОН и националните организации на и за лица с увреден слух, през 2014 г. - 2015 г. от Министерски съвет на Република България бяха приети концепция и план за въвеждане на българския жестов език и системите за комуникация за сляпо-глухи. 

Обсъжданията между националните организации и МОН продължиха и през 2020 г., като бяха изработени методически ръководства за обучение на жестови преводачи, на деца с увреден слух, на сляпо-глухи в български жестов език и алтернативни средства за комуникация. 

През 2020 г. бе обсъден, подготвен и в началото на 2021 г. приет Закон за българския жестов език, който осигурява необходимата законодателна рамка за предоставяне на безвъзмездна преводаческа услуга от жестови преводачи на български жестов език за глухи и сляпо-глухи, като преводът за сляпо-глухи също да се осъществява и чрез други системи за комуникация. 

Планирано е да се приложи водещата европейска и световна практика, при която жестовите преводачи предоставят превод на глухи, а на сляпо-глухи трябва да предоставят превод, интерпретиране на заобикалящата обстановка и придружаване.

Преводач на жестов език като преводач на сляпо-глух, използва локализираната форма на представяне и възприемане на жестовия език – при сляпо-глухи с остатъчно централно зрение, като преводача се локализира в мястото на оптимално зрително възприятие

Преводач на жестов език като преводач на сляпо-глухи използва насочваната форма на представяне и възприемане на жестовия език - когато зрителното поле на сляпо-глухия е силно стеснено и сляпо-глухия се насочва към преводача, докосвайки ръката му със своята. 

Тактилната форма на представяне и възприемане на жестовия език се използва при сляпо-глухи лица без централно зрение, с практическа и пълна слепота. Тя може да се практикува с една ръка или с две ръце. 

Преводач на жестов език като преводач на сляпо-глухи, използва тактилната форма на представяне и възприемане на жестовия език - с една ръка

Преводач на жестов език като преводач на сляпо-глухи, използвайки тактилната форма на представяне и възприемане на жестовия език - с две ръце.

Преводач на жестов език като преводач на сляпо-глухи, говорейки ясно и силно близо до ухото или до слуховия апарат - използва се при сляпо-глухи с остатъчен слух, позволяващ възприемането на речта. 


 В България все още обаче има стъпки, които да се извървят, за се изпълнят всички законови и нормативни изисквания. В началото на 2021 г. жестовите преводачи са преминали традиционно курсове за обучение по български жестов език и превеждане за глухи в национално представителната организация на глухите: Съюза на глухите в България (СГБ) и имат обичайно утвърдено удостоверение за жестови преводачи, но не и необходимото удостоверение за професионална квалификация по реда на Закона за професионалното образование и обучение. 

СГБ, който разполага с лицензиран Център за професионално обучение, през 2021 г. подготви програма за валидиране на вече придобити знания, умения и компетенции, при която да може да издаде необходимите удостоверения, като през 2022 г. трябва да бъдат валидирани всички действащи жестови преводачи, за да придобият преводаческа правоспособност и да предоставят услуги по реда на Закона за българския жестов език, които са в размер на 120 часа годишно за всяко глухо или сляпо-глухо лице. 

Остават да се осъществят и дейностите, които биха надградили в бъдеще професията на жестовия преводач, за да могат жестовите преводачи да оказват и необходимата услуга за лицата със сляпо-глухота. 

През 2019 г. с участието на Националната асоциация на преводачите на жестов език в България и Съюза на глухите в България, е изготвен проект на Държавен образователен стандарт за професията "Преводач от и на български жестов език", в която са направени първите стъпки по въвеждането на интерпретирането на сляпо-глухи като част от професията по превод от и на български жестов език. 

Предстои детайлното разработване на професионалните умения в този стандарт. След  стандартизацията на професионалните умения, ще се даде възможност да бъдат разработени необходимите учебни програми и ще се оформи необходимият допълнителен учебен модул по професионално обучение по интерпретиране за сляпо-глухи, което да преминават жестовите преводачи. 

Тази работа и процес предстоят и ще е нужно време, но придобитият опит ще бъде основата за оформянето на учебни програми "бакалавър" и "магистър", които се планират да се организират в следващите години. 

Ще завърша с мотото, символ  при основаването на НАСГБ: "Губи този, който не е започнал. Ние започваме, за да спечелят всички".

Величка Драганова
Председател и юрисконсулт на НАСГБ 



